
“O‘ZBEKKO‘MIR” AJ: 2026-YIL BIRINCHI ChORAGI: ISHLAB CHIQARISH NATIJALARI VA TRANSFORMATSIYA JARAYONLARI

2026-yil 17-aprel kuni “O‘zbekko‘mir” aksiyadorlik jamiyatida jamiyatning 2026 yil birinchi choragi yakunlari hamda amalga oshirilayotgan transformatsiya jarayonlariga bag‘ishlangan brifing bo‘lib o‘tadi.
Tadbirda “O‘zbekko‘mir” AJ mutasaddilari tomonidan jamiyatning ishlab chiqarish ko‘rsatkichlari, iste’molchilarni mahalliy ko‘mir mahsulotlari bilan ta’minlash bo‘yicha amalga oshirilgan ishlar, shuningdek, ishlab chiqarish jarayonlarini takomillashtirishga qaratilgan chora-tadbirlar haqida ma’lumot beriladi.
Brifing davomida 2026 yilning yanvar–mart oylarida erishilgan natijalarga alohida to‘xtalib o‘tiladi. Xususan, hisobot davrida iste’molchilarga 1 million 782,6 ming tonna mahalliy ko‘mir yetkazib berilgani, belgilangan reja 104,6 foizga bajarilgani haqida ma’lumot taqdim etiladi.
Shuningdek, mahalliy ko‘mirning issiqlik elektr stansiyalari, budjet tashkilotlari va aholi ehtiyojlari uchun yetkazib berilishi, birja savdolari hamda to‘g‘ridan-to‘g‘ri shartnomalar asosida amalga oshirilgan realizatsiya hajmlari yuzasidan axborot beriladi.
Tadbirda jamiyatda raqamlashtirish va transformatsiya jarayonlari doirasida amalga oshirilayotgan ishlar, jumladan, ko‘mir mahsulotlarining harakatini onlayn kuzatish imkonini beruvchi mycoal.uz axborot tizimining imkoniyatlari haqida ham ma’lumot taqdim etiladi.
Bundan tashqari, xarid jarayonlarini takomillashtirish, ichki nazorat va komplaens tizimini kuchaytirish, resurslardan samarali foydalanishga qaratilgan islohotlar haqida so‘z yuritiladi.
Brifingda ommaviy axborot vositalari vakillari ishtirok etib, jamiyat faoliyatiga oid savollariga javob olishlari mumkin.

